"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Saate toob teieni misjoniühendus One Way Mission.
Tere tulemast vaatama!
Tapani Suonto õpetas märtsi alguses One Way koosolekul
kristlase julgeolekust. Näeme täna selle lindistust.
Kuna teema on tähtis, pühendame sellele kogu pooltunni
ja jätkame ka järgmisel nädalal.
One Way Pühapäevapidu pühapäeviti kell 12 Helsingis
Pean alustama täna veidi erandliku sissejuhatusega.
Hakkasin jaanuaris kirjutama raamatut meie aja deemonlikest valeõpetustest.
See läheb järgmine nädal trükki.
Otsustasin kaua aega tagasi täna samal teemal rääkida,
kuid mul polnud siis veel aimu, mis Soomes sel nädalal toimub.
Ma ei teanud, et isegi teleuudistes käsitletakse õpetusi deemonitest.
Tänane sõnum pole sündinud käesoleval nädalal,
vaid viimase 30 aasta jooksul, kui olen teinud hingehoiutööd
erinevate valeõpetuste tõttu haigetsaanud inimestega.
Kuigi tänane jutlus on ehk pretsedenditult pikk,
puudutab see siiski vaid kergelt kogu teemat.
Loen näiteks ühe e-maili.
"Olen usklik mees.
Minust püüti aastate eest deemoneid välja ajada.
Midagi siiski ei juhtunud.
Pärast seda olen olnud varemeis ja ahastuses.
Usuelust on kadunud kogu rõõm ja kannatan masenduse all.
Mul puudub eluisu. Kas saad mind aidata?"
Selliseid hädakarjeid kõlab kogu Soomest.
Need on vaid väike piisk ängist,
mille keskel paljud siirad usklikud täna elavad.
Nad pole psüühiliselt haiged, vaid siirad usklikud.
Paljud on vaimselt teravad, hästi haritud
ja ühiskonnas tähtsatel positsioonidel.
Neid leiab kõigist uskkondadest.
See ilming pole uus.
1990. a algul tõdes tuntud Norra jutlustaja Aril Edvardsen,
et enne tulid inimesed kogudusse abi otsima,
kui olid purunenud patuses maailmas, täna lähevad inimesed kogudusest
psühhiaatrite ja terapeutide juurde abi otsima,
kui nad on purunenud koguduses.
Hingevaenlane on olemas.
Usume kristlastena Püha Vaimu, usume vaimsesse reaalsusse.
Püha Vaim on vaim.
Usume, et Ta tegutseb koguduses ja elab meie sees.
Samuti nagu Püha Vaim toob esile häid asju,
on olemas ka teine jõud, mille mõju on vastupidine.
Teda nimetatakse kurjaks vaimuks, hingevaenlaseks,
kuradiks või saatanaks.
Kogudusel on ülesanne kuulutada evangeeliumi,
et kuradist vaevatud inimesed saaksid abi.
Kus on viltu mindud, kui evangeelium, mis tähendab rõõmusõnumit,
ajab inimesed koguduses enesetapu äärele.
Olin isegi olukorras, kus palusin haigena eestpalvet
ühelt Soomes tuntud karismaatiliselt jutlustajalt.
Ta hakkas minust saatanat välja ajama.
Tema meelest oli mu haigus deemon, kes tuli välja ajada.
Haigus ei lahkunud ja ise jäin ahastuse küüsi,
mida kannatavad tuhanded Soome elanikud.
Hakkasin Jumalalt abi otsima.
Teadsin, et ainus, kes võib mind mu valus aidata, on elav Jumal.
Paastusin ja palvetasin ühe päeva.
Õhtul langes äkitselt mu peale Püha Vaim
ja tohutu taevane rahu, mida ma ei uskunud olemas olevat.
Sellist rahu võib kogeda vaid see, kel on kõik vägi taevas ja maa peal.
Keset seda rahu kuulsin Pühalt Vaimult paar lauset:
Sinus ei ole saatanat
ja kõik haigused pole saatana deemonid.
See rahu oli mu peal ligi tunni ja kui see vaibus,
märkasin, et olen näljane noor mees.
Kui Jeesus elas maa peal, väitsid paljud, et Temas on saatan.
Neid valeväiteid esitatakse tänaseni.
Jeesus vastas neile:
"Keegi ei saa minna vägimehe majja ta asju röövima,
kui ta esmalt ei köida vägimeest kinni,
ja alles siis saab ta tema maja röövida."
Jeesus lükkas ümber väite,
nagu võiks samas majas kaks isandat elada -
nii Püha Vaim kui kuri vaim.
Üks segaduse põhjus selles vallas on uskliku mõiste.
Kes on usklik?
Kuidas määratleda, kes on usklik?
Mõnede meelest on usklik inimene, kes käib kirikus.
Mina mõtlen uskliku all inimest, kes on andnud oma elu Kristusele
ja järgib siiralt Jeesust.
Selliste inimeste näiteks olid Jeesuse 12 jüngrit.
Üks neist, Juudas Iskariot, ei järginud Jeesust siira südamega
ega parandanud kunagi meelt. Ta tahtis Jeesusest vaid kasu saada
ning langes lõpuks sügavale pattu, loobus Kristusest
ning sattus kuradi võimusse ja eksitusse.
Kõik teised jüngrid elasid Jeesust Püha Vaimu väes järgides
väga kaitstud ja võidukat elu.
Täna on paljud meie aja Jeesuse siirad jüngrid rõhutud,
kuna on omaks võtnud õpetusi, mida pole andnud Püha Vaim.
Olen teinud üle poole oma elust esirindel jumalariigi tööd.
On olnud pidevaid rünnakuid pimeduse jõudude vastu.
Sellist tööd on võimatu teha,
ilma et varem või hiljem oma vastasega kohtuks.
Oma kogemuse põhjal võin öelda, et hingevaenlane pole paharetike,
keda võime oma suva järgi käsutada.
Ta on nii agressiivne ja vägivaldne, et võiks mind ühe sõrmega lömastada,
kui minus ei elaks Püha Vaim ega kaitseks mind.
Kristlase ainus kaitse teda kohates on meis elav Vaim.
On võimatu, et ühel päeval
hingevaenlane põgeneks mu eest Püha Vaimu tõttu,
teisel päeval koliks aga kooskõlas Püha Vaimuga musse elama.
Igaüks, kes seda agressiivset väge on elus kohanud, mõistab,
et see on võimatu kooslus.
Jeesus rääkis sel teemal õpetades tühjast kojast.
"Kui rüve vaim on inimesest välja läinud,
käib ta põuaseid paiku pidi hingamist otsides ega leia seda.
Siis ta ütleb: Ma pöördun tagasi oma majja, kust ma välja tulin.”
Ja tulles leiab ta selle tühja olevat ning puhtaks pühitud ja ehitud.
Siis ta läheb ja võtab enesega kaasa teist seitse vaimu,
kes on kurjemad temast endast, ja nad tulevad ning asuvad sinna elama,
ja selle inimese viimne lugu läheb pahemaks kui esimene.”
Kui oled andnud elu Kristusele, elab sinus Püha Vaim,
ning maja pole enam tühi.
Seepärast ei saa sinna tulla äkitselt millal tahes kuri vaim.
Kuni sa ei asu Juuda teele, on maja hõivatud,
ja Püha Vaim kaitseb sind.
Jeesus ütles jüngreile:
"Vaata, ma olen andnud teile meelevalla kõndida madude
ja skorpionide peal ja vaenlase kogu väe peal
ja miski ei tee teile iial kahju."
Piibel rõhutab Uues Testamendis, et meie oleme Püha Vaimu tempel.
"Eks te tea, et te olete Jumala tempel
ja teie sees elab Jumala Vaim?"
Seepärast võid rahulik olla, kui oled elu Kristusele andnud.
Püha Vaim on sinusse elama tulnud ja kui järgid siiral südamel Jeesust,
ei jäta Ta sind maha.
Nägin kord pealt,
kuidas ühest noorest usklikust aeti saatanat välja.
Paar tulihingelist usklikku meest arvasid,
et tolles noormehes elas eneserahuldamise vaim.
Tol noormehel olid tekkinud seksuaalsed vajadused
ja ta koges neid ülivõimsate kiusatustena.
Hingehoidjate meelest olid need kuradi vaimud,
kellest noormees tuli vabastada.
Üks neist innukaist usklikest, kes kurja vaimu välja ajas,
oli õukonnakohtu nõunik Paavo Hiltunen.
Tol ajal oli Hiltunen elevil deemonite suhtes,
kuulutas neist vägevalt suurtele saalidele
ja ajas usklikest saatanat välja.
Siis tema jutlused lõppesid.
Ta kohtus Kyösti Pellisega.
Too nelipühi jutlustaja oli Aafrikas tõelisi pimeduse jõude kohanud
ning tuli Hiltusele nõu andma ja teda hoiatama.
Paavo hakkas deemoniõpetust Piibli valguses täpsemalt uurima
ning leidis, et ta on eksituses olnud.
Peagi kirjutas ta uue raamatu "Õnnistused sügavusest".
Pole haruldane, et erinevaid himusid, kiusatusi ja tahtmisi
aetakse täna usklikest välja kui saatana deemoneid.
Kui on omaks võetud eksiõpetus, et usklik on kui tühi koda,
kus erinevad vaimud võivad omatahtsi kolada,
on see lihtne lahendus kõigile probleemidele -
ajame aga saatana välja.
Üks põhjus, miks paljude probleeme tõlgendatakse kuradi tööks,
johtub paljuski eduteoloogiaga kaasnevast
must-valgest elu tõlgendusest.
Kuigi inimesed ei tea täpselt, mis eduteoloogia on,
omandavad nad sellest erinevaid mõisteid,
ja kuulutavaid neid suure julgusega.
Üks viga on see, et kui miski pole Jumalast,
peab see olema kuradist. Muud võimalust pole.
Kui see on kuradist, tuleb see välja ajada.
Mõne arvates tundub see loogiline, kuid see on täielik jamps.
On palju asju, mis pole ei Jumalast ega kuradist.
Elu pole nii must-valge nagu mõned arvavad.
Piibel ütleb:
"Igaüht kiusab ta enese himu, ahvatledes ja peibutades.
Kui seejärel himu on viljastunud, toob ta ilmale patu,
aga täideviidud patt sünnitab surma.
Ärge eksige, mu armsad vennad!"
Inimese liha on pattulangemise tõttu täiesti rikutud.
Seepärast ütleb Paulus:
"Sest ma tean, et minus, see on minu lihas, ei ela head."
Liha on sõjas Püha Vaimuga.
Piibel ütleb:
"Sest liha himustab Vaimu vastu ja Vaim liha vastu;
need on üksteise vastu, et te ei teeks seda, mida te tahate."
Inimese vana loomus, liha, ei taha kunagi Jumala tahtele alluda.
Liha ei saa töötlemisega muuta. Seda ei saa meist ka välja ajada.
Kuna liha on sõjas Püha Vaimuga, on ta kuradi poolel.
Meie vana loomus on liidus hingevaenlasega
ja järgiks pigem tema meelitusi, kui elaks püha elu Jumala väes.
Kuigi liha on teatud mõttes liidus hingevaenlasega,
ei tähenda see, et kurat elaks usklikus.
Piibel ütleb:
"Sest kui te liha järgi elate, siis te surete;
aga kui te Vaimu läbi ihu teod suretate, siis te elate."
Vastus liha kiusatustele pole kuradi välja ajamine,
vaid see, et too rikutud liha jääb ristile.
"Aga kes on Kristuse Jeesuse päralt, need on oma liha risti löönud
ühes tema ihalduste ja himudega."
"Nõnda arvake teiegi endid surnud olevat patule,
aga elavat Jumalale Kristuses Jeesuses.
Ärgu siis valitsegu patt kuningana teie surelikus ihus,
nii et te tema himudele oleksite kuulekad."
Kuigi lihalikud himud sind ja meid kõiki
ühel või teisel viisil ahistavad, ära ehmu.
Need kogemused on tuttavad kõigile Jumala lastele.
Oleme kõik pattulangenud Aadama järeltulijad
ja peame võitlema oma lihaga.
Üks vana jutlustaja oli oma vanast loomusest tüdinenud,
et ütles: "Kui sellest ihust kord vabanen,
siis enne lahkumist annan talle veel viimase hoobi."
Kuigi kiusatused meid ahistavad, ei tähenda see, et meis elab kurat.
Need ei kao kuradi väljaajamisega.
Üks naine sattus suurde ahastusse, kui kuulis, et tal on vähk.
Ta läks kohalikku kogudusse ja palus pastoril enda eest palvetada.
Pastor hakkas temast saatanat välja ajama.
Pastori meelest oli vähk saatana deemon.
Paljude meelest on paljud haigused saatana deemonid.
Mõnede meelest on kõik haigused saatana deemonid.
See naine ehmus nii väga, et ei julgenud kuhugi kogudusse minna,
kuni kohtus usklikuga, kes rääkis,
et kõigis kogudustes sellist sõnumit ei kuulutata.
Üks sünnist saati puudega naine jättis oma koguduse maha.
Ta ei jaksanud enam sinna minna, kuna koguduse inimesed
püüdsid temast pidevalt saatanat välja ajada.
Paljud usuvad täna, et haigused on inimese patuse elu tagajärg
ja kuradi vaimud.
Üks pastor lasti kogudusest lahti, kuna jäi haigeks ega saanud terveks.
Ta ei sobinud enam koguduse karjaseks.
Paljud on pidanud usklike seast põgenema,
et kuidagi vaimset tasakaalu säilitada.
Kõik ei olegi vastu pidanud, vaid on täna suure rõhumise all.
Eriti kergelt tõlgendatakse vaimseid probleeme hingevaenlaseks.
Vähesed teavad, et inimesel tarvitseb vaid paar ööd üleval olla,
kui ta hakkab veidraid asju kuulma ja luulusid nägema.
Igaühel teist tekivad luulud, kui piisavalt kaua üleval olla.
Selleks pole kuradit vaja.
Inimaju võib mitmel moel korrast ära minna,
ka ilma kuradita.
Kas kõik haigused on siis kuradist?
Mida Piibel ütleb? "Nii nagu üheainsa inimese kaudu
on patt tulnud maailma ja patu kaudu surm,
nõnda on ka surm tunginud kõikidesse inimestesse,
kuna kõik on pattu teinud."
Haigused on osa surmaprotsessist,
mis on tabanud inimest pattulangemise kaudu.
See pole üksikisiku valede valikute tagajärg,
vaid aastatuhandeid tagasi paradiisis tehtud vale valiku tagajärg.
Surm ei johtu kuradist, vaid Jumalast.
See oli Jumala otsus pärast pattulangemist.
Inimestele on seatud üks kord surra, ütleb kiri Heebrealastele.
Nii on otsustatud ja seetõttu me kõik suremegi.
Surm on hingevaenlase haldusalas.
"Et nüüd lapsed on liha ja vere osalised,
siis on ka Jeesus ise otse samal viisil
liha ja vere omaks võtnud, et ta surma kaudu kõrvaldaks selle,
kellel on võimus surma üle - see tähendab kuradi -,
ja vabastaks need, kes surma kartes olid kogu eluaja orjapõlves."
Surm on ka meie vaenlane, ütleb Piibel.
"Viimse vaenlasena kõrvaldatakse surm."
Kuid see kõik ei tähenda, et igas surelikus elab kurat.
Haigus on osa surmaprotsessist, mis algab juba enne inimese sündi.
Esimesed rakud surevad inimeses juba enne tema sündimist.
See protsess viib meid lõpuks kõiki varem või hiljem hauda.
Vähesed on lahkunud ajast igavikku ka tervena.
On olemas juhtumeid, kus haigus ja surm
on valede valikute ja eluviiside tagajärg.
Kuid see on midagi muud.
On vastuvõetamatu, et surm on alati inimese patuse elu tagajärg
ja kuradi töö.
Paljud lapsed surevad juba enne sündi ema kõhus
ja samal ajal elab mõni vägivaldne maffiaboss 90-aastaseks.
Mis pattu tegi vastsündinu, kui suri kätkisurma?
Mis tegi ta patusemaks kõrge eani elanud jumalapilkajast?
See on täiesti absurdne mõte,
et iga haige või surev inimene on nii patune, et peab surema.
Piibel ütleb Jeesuse kohta:
"Ta ajas neist vaimud välja sõnaga ning tervendas kõik haiged."
Jeesus ei õpetanud,
et vastus kõigile haigustele on vaimude väljaajamine.
Kui Timoteus haigeks jäi, kirjutas Paulus talle:
"Ära joo enam vett, vaid kasuta veidi veini oma kõhu
ja oma sagedaste põdemiste pärast."
Paulus ei öelnud: Palu vendadel oma kõhust kuri vaim välja ajada,
et su vaevad kaoksid.
Teisel korral kirjutas Paulus Timoteosele:
"Trofimose pidin aga jätma haigena Mileetosesse."
Ta ei tervendanud Trofimost, ajades tast kurja vaimu välja,
vaid jättis ta Mileetosesse haigusest paranema.
Paulus oli isegi haiglane ja kannatas vaevade all,
mistõttu tal Luukas kaasas käis.
Traditsiooni järgi oli Johannes oma viimaseil eluaastail halvatud.
Apostlid elasid samasugust elu nagu sina ja mina.
Nad kannatasid erinevaid vaevusi ega öelnud,
et mõnes apostlis elab kurat.
Kui oled täna haige ja kardad, et sul lasub Jumala kohtumõist
ning pelgad, et sinus elab kurat, olge julge.
Püha Vaim pole seda sulle öelnud, vaid mõistmatud inimesed.
Kui juudid ütlesid Jeesusele, et Temas on kuri vaim,
lükkas Ta selle võimatuna ümber,
sest samas kojas ei saa elada kaht isandat.
On tõde, et hingevaenlane võib kiusata ka siiraid usklikke,
kuid väljastpoolt.
See on midagi muud kui seestunud olemine.
Olen evangeeliumi kuulutades mitmel korral kohanud kurjuse jõude,
mis inimesi seovad.
Kord imestasin ühte kohta sõites tohutu kibeduse üle, mis mind täitis,
tühiste pisiasjade tõttu.
Mu maailm oli täiesti segamini ja võitlesin kogu jõust kibedusega,
et suudaksin evangeeliumi kuulutada.
Pärast üritust tuli üks mees ja rääkis hirmsast ebaõiglusest,
mida ta elus kogenud oli.
Ta oli täis viha ja kibedust ning palus abi.
Juhatasin ta Kristuse juurde ja kuulutasin tema patud andestatuks.
Ta vabanes oma vihast ja kibedusest ning Püha Vaim täitis ta.
Teisel korral olin teel ühte paika
ja mu sisemus oli täis igasuguseid ebamoraalseid mõtteid.
Torm oli nii suur, et imestasin, mis mu peas toimub.
Pärast jutlustamist tuli mu juurde naine,
kes oli põhjalikult hooruse kütkes.
Sain kuulutada talle pattude andeksandmist.
Ta vabanes ja täitus Püha Vaimuga.
Vaimsed jõud on reaalsed.
Kuid need võivad kiusata meid vaid väljastpoolt,
kui me ei asu Juuda teele, vaid järgime siiralt Kristust.
Tapani Suonto jätkab tähtsat teemat nädala pärast.
Loodetavasti kohtume. Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri